โบรกฯเชียร์ “ซื้อ” PTG ฟันธงไตรมาส 4 โตต่อ เคาะเป้าสูง 27.75 บ.
โบรกฯเชียร์ "ซื้อ" PTG ฟันธงไตรมาส 4 โตต่อ เคาะเป้าสูง 27.75 บ.
โบรกฯเชียร์ "ซื้อ" PTG ฟันธงไตรมาส 4 โตต่อ เคาะเป้าสูง 27.75 บ.
21 พ.ย. 2562

“ข่าวหุ้นธุรกิจออนไลน์” ได้ทำการสำรวจและรวบรวมข้อมูลเกี่ยวกับหุ้นบริษัท พีทีจี เอ็นเนอยี จำกัด (มหาชน) หรือ PTG หลังไตรมาส 3 มีกำไรโดดเด่นเกินคาด โดยนักวิเคราะห์ประเมินว่าผลการดำเนินงานประจำไตรมาส 4/62 จะยังคงเติบโตขึ้นสูงอย่างต่อเนื่อง ตามปัจจัยฤดูกาลและค่าการตลาดที่กลับสู่ระดับปกติที่ 1.8-1.9 บ./ลิตร
โดยนักวิเคราะห์ บล.เคทีบี (ประเทศไทย) ระบุในบทวิเคราะห์ แนะนำ “ซื้อ” หุ้น PTG ประเมินราคาเป้าหมาย 27.75 บาท/หุ้น อิง PER ที่ 25 เท่า (+0.5SD above 5-yr average PER) หรือคิดเป็น PEG  ที่ 0.4 เท่า (CAGR ที่ 62% ในปี 2562-2563) ยังคงมุมมองเชิงบวกต่อ earnings outlook ของ PTG โดยมี 3 ประเด็นที่น่าสนใจคือ 1) ผู้บริหารยังเชื่อมั่นว่าผลประกอบการในปีนี้ยังเป็นไปตามเป้าหมายที่บริษัทตั้งไว้ คือ volume จะเติบโตได้ไม่ต่ำ 20% เมื่อเทียบจากปีก่อน และ ค่าการตลาดไตรมาส 4/62 จะยังคงอยู่ในระดับสูง (1.85-1.90 บาทต่อลิตร)
รวมทั้ง 2) Palm complex สามารถเดินเครื่องในระดับ 95% โดยภายในเดือน ม.ค.2563 จะเดินได้เกิน 100% และ 3) มีแผนจะนำบริษัทลูกทั้ง LPG และ palm complex เข้าตลาดฯ ปี 2564 ซึ่งบล.เคทีบี (ประเทศไทย) มีมุมมองเป็นบวกจากการประชุมทุกอย่างยังเป็นไปตามแผน
ดังนั้นยังคงประมาณกำไรสุทธิปี 2562-2563 โต 151%/18% เมื่อเทียบจากปีก่อน และประเมินกำไรไตรมาส 4/62 จะอยู่ในระดับ 300 ล้านบาท (เพิ่มขึ้น 80% เมื่อเทียบจากปีก่อน และเพิ่มขึ้น 16% เมื่อเทียบจากไตรมาสก่อน)
ขณะที่ราคาหุ้น 3 เดือนปรับลดลง 4% ในขณะที่ 1 เดือนปรับเพิ่ม 1% ซึ่งเชื่อว่าราคาหุ้นจะปรับ outperform ตลาดจากแนวโน้มของกำไรไตรมาส 4/62 ที่คาดว่าจะยังโดนเด่น และปัจจัย palm complex ในปี 2563 ที่จะช่วยหนุนผลกำไร และราคาหุ้นยังมีความน่าสนใจราคาหุ้นปัจจุบันคิดเป็น market cap ต่อสาขาเพียง 15 ล้านบาทเท่านั้นถือว่าไม่แพงถ้าเทียบกับการก่อสร้างสถานีน้ำมันที่มีต้นทุนก่อสร้าง 15-20 ล้านบาทต่อแห่ง
ส่วนนักวิเคราะห์ บล.ทิสโก้ ระบุในบทวิเคราะห์ แนะนำ “ซื้อ” หุ้น PTG ประเมินราคาเป้าหมายที่ 24 บาทต่อหุ้น โดย PTG ประกาศกำไรไตรมาส 3/62 ที่ 257 ล้านบาท ดีกว่าที่บล.ทิสโก้ คาดไว้จากการควบคุมค่าใช้จ่ายที่ดีกว่าคาดและมาร์จิ้นธุรกิจ non-oil ดีขึ้น โดยกำไรงวด 9 เดือนแรกปี 2562 คิดเป็น 77% ของประมาณการในปีนี้ของบล.ทิสโก้ ส่วนแนวโน้มกำไรไตรมาส 4/62 คาดจะเติบโตสูงทั้งเมื่อเทียบจากปีก่อน และเมื่อเทียบจากไตรมาสก่อน ตามปัจจัยฤดูกาลและค่าการตลาดที่กลับสู่ระดับปกติที่ 1.8-1.9 บ./ลิตร
ทั้งนี้ราคาหุ้น PTG ปิดตลาดวานนี้ (20 พ.ย.) อยู่ที่ระดับ 19.60 บาท บวก 0.10 บาท หรือ 0.51% ด้วยมูลค่าซื้อขาย 301.98 ล้านบาท โดยยังมีอัพไซด์จากราคาเป้าหมาย 27.75 บาท อยู่ 41.58%